ПРЕДЛОГ

На основу члана 9. и 10. Закона о штрајку („Службени лист СРЈ“, бр. 29/96 и сл. гласник РС“, бр. 101/05-др.закон и 103/12-Одлука УС), члана 47. Закона о предшколском васпитању и образовању („Службени гласник РС“, бр. 18/10, 101/17,113/17-др.закон, 95/18-др.закон, 10/19, 86/19-др.закон, 157/20-др.закона, 123/21-др.закон и 129/21) и члана 40. став 1. тачка 6. Статута општине Димитровград, („Службени лист општине Димитровград“, бр. 6/19), Скупштина општине Димитровград на седници одржаној дана \_\_\_\_\_\_\_\_\_\_ године, доноси

**ОДЛУКУ**

**о утврђивању минимума процеса рада у Предшколској установи**

**„8. септембар“ у Димитровграду**

**Члан 1.**

Овом Одлуком утврђује се минимум процеса рада и начин његовог обезбеђивања, за време штрајка у Предшколској установи "8. септембар" у Димитровграду (у даљем тексту: Предшколска установа).

**Члан 2.**

Штрајк је прекид рада који запослени организују ради заштите својих професионалних и економских интереса по основу рада.

Запослени слободно одлучују о свом учешћу у штрајку.

Запослени у Предшколској установи могу, у складу са Законом о штрајку, да организују штрајк под условима да обезбеде минимум процеса рада у Установи.

У остваривању минимума процеса рада, запослени у Предшколској установи су дужни да обезбеде:

- пријем и боравак деце, без обављања васпитно-образовног рада;

- исхрану и превентивно-здравствену заштиту деце.

**Члан 3.**

Начин обезбеђивања минимума процеса рада Предшколска установа утврђује општим актом, у складу са колективним уговором.

Ближи начин реализације минимума процеса рада, одређује се посебним актом, као категорија општих аката, различитих по називу, доношењу и правној природи, директора Предшколске установе, у складу са овом Одлуком, у договору са Синдикатом.

**Члан 4.**

Запослени у Предшколској установи из члана 1. ове Одлуке (наставно и ненаставно особље) дужни су да за време штрајка, у складу са решењем директора, извршавају своје послове у мери која обезбеђује реализацију минимума процеса рада утврђеног овом Одлуком.

Запослене који су дужни да раде за време штрајка ради обезбеђивања минимума процеса рада, одређује директор Предшколске установе, по прибављеном мишљењу штрајкачког одбора, најкасније пет дана пре почетка штрајка, у складу са Законом о штрајку.

**Члан 5.**

Директор Предшколске установе је обавезан да прати реализацију, односно остваривање утврђеног минимума процеса рада.

Директор је дужан да за време штрајка обавештава оснивача о мерама које је предузео у складу са законом и овом Одлуком.

**Члан 6.**

Запослени у Предшколској установи који учествују у штрајку не могу трпети било какве штетне последице због свог учешћа у штрајку, јер је штрајк законом признато средство остваривања права запослених.

Ако се штрајк испољава окупљањем запослених, место окупљања учесника у штрајку не може бити ван пословних-радних просторија, односно ван круга пословног простора запослених који ступају у штрајк.

**Члан 7.**

Ова Одлука ступа на снагу осмог дана од дана објављивања у "Службеном листу општине Димитровград".

**Образложење**

Правни основ за доношење ове Одлуке садржан је у члану 9. и 10. Закона о штрајку („Службени лист СРЈ“, бр. 29/96 и сл. гласник РС“, бр. 101/05-др.закон и 103/12-Одлука УС), који предвиђају да „У делатности од јавног интереса или у делатности чији би прекид рада због природе посла могао да угрози живот и здравље људи или да нанесе штету великих размера, право на штрајк запослених може се остварити ако се испуне и посебни услови утврђени овим законом.

Делатност од јавног интереса, у смислу овог закона, јесте делатност коју обавља послодавац у области: електропривреде, водопривреде, саобраћаја, информисања (радио и телевизија), ПТТ услуга, комуналних делатности, производње основних прехрамбених производа, здравствене и ветеринарске заштите, просвете, друштвене бриге о деци и социјалне заштите.

Запослени који обављају делатности из члана 9. овог закона могу почети штрајк ако се обезбеди минимум процеса рада који обезбеђује сигурност људи и имовине или је незаменљив услов живота и рада грађана или рада другог предузећа, односно правног или физичког лица које обавља привредну или другу делатност или услугу.

Минимум процеса рада, у смислу става 1. овог члана, за јавне службе и јавна предузећа утврђује оснивач, а за другог послодавца – директор, при чему се полази од природе делатности, степена угрожености живота и здравља људи и других околности значајних за остваривање потреба грађана, предузећа и других субјеката (годишње доба, туристичка сезона, школска година и др.).

При утврђивању минимума процеса рада у смислу става 2. овог члана, оснивач, односно директор обавезан је да узме у обзир мишљење, примедбе и предлоге синдиката.

Начин обезбеђивања минимума процеса рада, у смислу ст. 1. и 2. овог члана, утврђује се општим актом послодавца, у складу са колективним уговором.

Запослене који су дужни да раде за време штрајка ради обезбеђивања минимума процеса рада у смислу ст. 1. до 3. овог члана, по прибављеном мишљењу штрајкачког одбора, директор одређује најдоцније пет дана пре почетка штрајка.

Ако се најдоцније пет дана пре почетка штрајка не обезбеде услови из ст. 1. до 4. овог члана, надлежни државни орган, односно надлежни орган локалне самоуправе, до дана одређеног за почетак штрајка, утврдиће мере и начин за испуњење тих услова.“

Члан 47. Закона о предшколском васпитању и образовању („Службени гласник РС“, бр. 18/10, 101/17, 113/17,113/17-др.закон, 10/19 и 129/21), предвиђа да запослени у предшколској установи остварују право на штрајк у складу са законом под условом да се обезбеди минимум процеса рада.

Члан 40. став 1. тачка 6. Статута општине Димитровград, „Службени лист општине Димитровград“, бр. 6/19), предвиђа да Скупштина општине, у складу са законом доноси прописе и друге опште акте из надлежности општине.

Разлог за доношење ове Одлуке је утврђивање минимума процеса рада у предшколској установи „8.септембар“ у Димитровграду у случају организовања штрајка у поменутој установи, а у складу са одредбама Закона о штрајку, који предвиђа те одредбе.

Бр. \_\_\_\_\_\_\_\_\_\_\_\_\_\_\_

У Димитровграду, \_\_\_\_\_\_\_\_\_\_\_2024. године

**СКУПШТИНА ОПШТИНЕ ДИМИТРОВГРАД**

**ПРЕДСЕДНИК**

**Зоран Ђуров**